**ב"ה / אב עז**

שיעורים המצוינים בהלכה

מעצמה של תורה, בית מדרש להלכה ומוסר, נבנה לו אריח על גבי לבנה בירושלים עיר הקודש ■ שיעורים קבועים ומזדמנים בבית המדרש באבוב - כבר הפכו לשם דבר בעולם התורה היהודי ופרץ את הגבולות הרבה מעבר לחומות המקום והזמן ■ מאות אברכים, צעירים ומבוגרים, קונים קנייני הלכה ומוסר במגדל האור הנאדר הזה ■ איך הכל החל, מי ומי ההולכים, אלו הם הדולים והמשקים, ואיך ביטאו גדולי הדור את הערכתם למיזם החשוב והנחוץ הזה ואיך נראים פירות ההצלחה ■ שיחה רוויית הוד עם אחד ממייסדי מקום הפצת התורה המפואר הזה, מורה צדק דעדתינו הרה"ג רבי קלמן וויס שליט"א, ביריעה המיוחדת לפנינו ■ דברים שיש להם שיעור

- ישראל רוטה -

מיום שחרב בית המקדש, אומרים חז"ל, אין לו להקדוש ברוך הוא אלא ד' אמות של הלכה בלבד. אך טבעי אפוא, בחודש שחל בו תשעה באב, בחודש בו אנו מבכים את חורבן בית המקדש, שריפת בית אלוקינו, לשוחח על אותם ד' אמות של הלכה שנותרו לו; על מה ומי הם המפארים ומעצימים את האמות הללו, מגדילי התורה ומאדיריה.

מה גם, שהלא בחודש זה, לצד היום המר והנמהר, יש גם את היום שלא היו לישראל ימים טובים כמותו. וביום הזה הרי אמרו חז"ל "מחמשה עשר באב ואילך, דמוסיף לילות על הימים לעסוק בתורה - יוסיף חיים על חייו". זהו אפוא - בדיוק הזמן הנכון לדבר על העניין הזה של הוספת זמנים לעסק התורה, בפרט בזמני פגרא כימי שישי ובערבי מועדים, ובייחוד בהקיף אדיר כפי ששיעורי התורה המדוברים עושים.

ובכן, אין מי שלא שמע על סדרות השיעורים, הקבועים והמזדמנים, שמתקיימים בבית המדרש "באבוב" ברחוב חגי 7 בירושלים לאורך השנה כולה, ועל שיעורי השובבי"ם הנודעים המתקיימים שם בימות החורף. מאות אברכים, מבוגרים כצעירים, משתתפים בקביעות או מפעם לפעם בשיעורים אלו, ורוכשים, קובץ על יד, ידיעות רבות ומגוונות בשלל מכמני ההלכה והמוסר.

כיום, אין ספק כי המדובר באימפריה של ממש. כשרבנים חשובים לאינספור מוסרים שם שיעורים בשלל נושאי ההלכה היהודית, וכל מבקש דעת יודע כי בבית המדרש הגדול הזה – יוכל להרוות את צימאונו לדבר השם.

על אף שבזמננו, אכשר דרא, לא חסרים ב"ה בתי מדרשות רבים שגם שם מקיימים שיעורים בהלכה ובשאר נושאים יהודיים, מכל מקום, השיעורים המתקיימים בבית המדרש באבוב שומרים על ייחודיותם, הן משום ששמורה להם זכות הראשונים, כשבעצם שם החל המפעל לפעול לפני למעלה משלושים שנים, בימים בהם עדיין לא רווח המושג הזה של שיעורים לרבים. והן, בשל ההיקף הגדול והמפואר של השיעורים ומוסרי השיעורים והשומעים הרבים והנאמנים.

מדובר באחד ממפעלי התורה החשובים בירושלים, בכמות ובאיכות. ומאחורי כל העשייה הזו, בין היתר, עומד מורינו מורה הצדק דעדתינו הרה"ג רבי קלמן וויס שליט"א, רב דשכונת קרית הרמ"א בבית שמש, שהקים מן המסד ועד הטפחות את מפעל השיעורים הגדול הזה, כשעמו לעזרתו עמדו עוד יהודים כשרים וצדיקים שסייעו ועמלו ליצוק את היסודות לבניין השיעורים הללו.

מדהים היה לגלות כי כל העושים במלאכה הקשה והקדושה הזו, בורחים מן הפרסום כברוח החי מן האש. קשה היה עד מאוד לשדל אותם לגולל את סיפורם המרתק של השיעורים. הסיבה היחידה בשלה נעתר בסופו של דבר הרה"צ רבי קלמן וויס שליט"א לספר – הייתה התועלת שעשויה לצאת מפרסום הדברים. אולי הדבר יוביל, כדרכי קנאת הסופרים המבורכת, לעוד בתי כנסיות ובתי מדרשות להרבות תורה ולפתוח עוד שיעורי תורה לרבים. וגם ההסכמה הדחוקה הזו ניתנה בתנאי כפול שלא להתמקד על המייסד אלא על המיוסד...

מכל מקום, זכה "קהלא", כאמור, לשיחה מיוחדת עם הרב המייסד הנכבד, שנאות לגולל עבור קוראינו היקרים אודות עברו המרתק של המפעל, קשייו, תהפוכותיו ועד לאחריתו השוגה מאוד. מתוך תקווה כנה וייחול עמוק, שהדברים הבאים אכן יכו שורש ויציפו ולו במעט את עניין החשיבות הגדולה שיש ללימוד ההלכה, ואולי, מי יודע, יובילו לפתיחת עוד ועוד שיעורים ברחבי הארץ והעולם, ותרבה התורה בישראל.

קניין "עריכת שפתיים"

השיעור הינו בעצם דרך מסירת התורה מאז ומקדם. עד לסוף תקופת התנאים – זו היתה הדרך היחידה להעביר את ההלכות למשה מסיני, את ההלכה ודרך ההנהגה היהודית. וגם לאחר שכתב רבינו הקדוש את המשניות, עדיין עברו עקרי ההלכות ופירוטן – דרך רב ותלמידים, עד שהגיעו לימינו אנו. כשבינתיים אוצר הספרים היהודי התפתח וגדל לממדים עצומים, כל דור ותרומתו הכבירה אליו, וכך הפך הספר הכתוב לסוג של מוסר תורה.

אולם חשיבות מסירת השיעורים החיים מעולם לא הוטלה בספק. עוד לא קמה ישיבה בעולם שרבניה הם ספרים דוממים... תמיד היו צריכים לרב, ראש הישיבה, מגיד השיעור, החוזר והמשגיח, שימסרו באופן חי ומוחשי, יסבירו בפה את ההבנה במשנה, בגמרא, בהלכה, בדבר מוסר – בדיוק כפי שקיבלו הם מרבותיהם. (בניגוד למשל, להבדיל כל המוני ההבדלות, לחכמות הגויים, שהם נמסרים בעיקר בכתבים וכל אחד רשאי ללמוד ולפרש כאוות נפשו).

הנה כי כן, אפוא, מאז ומעולם נודעה חשיבות מכרעת ל'שיעור' החי. זו היא דרך מסירת התורה המובחרת מדור לדור. שכן, אינו דומה שמיעה לראיה, וקריאה בספר לקבלה מרב פנים אל פנים. ואין כל ספק שהשיעור הנמסר באופן חי, עם כל הכבוד הרב לכתובים, מתקבל עוד יותר על לב השומעים. בשיעור "חי" אפשר גם לשאול תוך כדי, לנסות להבין, להבהיר, להרחיב, כדרכה של תורה.

התפקיד הגדול הנוסף שהיה לשיעורים לאורך דורותינו ודורות אבותינו – היה להעביר לפשוטי העם, לבעלי הבתים היגעים והטרודים בעמל יומם – את דבר ה' זו הלכה. שיידעו איך לנהוג הלכות יום ביום, שבת בשבת וחג ובחג.

במקורותינו אנו מוצאים לא אחת שחז"ל שהקפידו הקפדה יתירה שבעלי הבתים לא ישתמטו משיעורי הרב המתקיימים בשבת קודש אחר סעודת הבוקר. עד כדי כך שיש נפ"מ להלכה בעניין זה, שאסור לקבוע סעודה, ואפילו לקרוא בכתובים, על חשבון שיעורי ההלכה הללו, שדרכם היו להימסר על ידי רב העיר בימי שבתות אחר הצהריים.

אמנם, המציאות, הטבעים והאמצעים - השתנו מאז זמן חז"ל, וכיום יש כבר כמעט לכל אחד את האפשרויות ללמוד ולדעת בעצמו ככל שרק יחפוץ, עד שדווקא בדור האחרון – דומה כי שיעורי הרבנים הפכו להיות פחות-פחות מקובלים, ואולי משום כך – עניין שיעורי ההלכה מעט ירד קרנם. עד לפני כשני עשורים, לא הייתה הצעת השיעורים מפותחת כל כך.

אולם הצורך היה ונותר, ואף העצים דווקא בזמננו. הרי אין לך יום שלא מתעוררות שאלות חדשות ואקטואליות לחיים כיהודים. הרי כל כך הרבה תחומים שלא היו נוגעים כל כך לחיי היהודי של לפני כמה דורות – נוגעים היום וישנם חידושים חשובים בכל יום.

רק בהלכות שבת, לשם הדוגמא, הרי ישנם אינספור חידושי הלכות ועניינים חדשים שמתפתחים ככל שהטכנולוגיות מתפתחות. מוכרחים 'להתעדכן' ללא הרף בדבר ההלכה בכל העניינים הללו, בכדי שלא להיכשל חלילה בדיני שבת החמורים, כהררים התלויים בשערה.

הצורך עלה אפוא מן השטח. הוא היה כורח המציאות, אלפי שאלות הציפו את מורי ההוראה, בבירורי השאלות המתעוררות חדשות לבקרים, ופתרון כללי עדיין לא היה כל כך בנמצא.

שיעורין דאוריתא נינהו

היום, כאמור, כמעט ואין מי שלא שמע על סדרות השיעורים הרבים המתקיימים בבית המדרש באבוב ברחוב חגי בירושלים, המתקיימים בשלל זמנים, בימי שלישי, בערבי שבתות, במוצאי שבתות, בלילי שישי, בימי שובבי"ם, בערבי חגים ועוד. ובמגוון תחומים נצרכים: בגמרא, במוסר, בהלכות שבת, בהלכות ריבית, ביו"ד ח"ב, ועוד.

אבל לא רבים יודעים כי כל המפעל הרוחש הזה החל לאור הצורך שתואר כאן, לפני למעלה משלושים שנים. היה זה הרה"ג רבי קלמן וויס שליט"א מורה צדק דעדתנו ורב שכונת קרית הרמ"א בבית שמש המעטירה, שהתעורר יחד עם חבר חכמים - לתקן בזה תיקון גדול.

בהשתדלותו המואצת ומאמציו המרובים, ואחר הכנות לא פשוטות, יצא לדרך השיעור הקבוע הראשון. היה זה שיעור ראשון מסוגו - בהלכות שבת, על פי סדר ההלכה.

**שיעורי תורה, אנו שואלים את הרב, מדוע בעצם הדבר הזה היה נחוץ?**

"הגמרא בסיום מסכת מגילה ידועה" אומר לנו הרב, "משה תיקן להם לישראל שיהיו שואלין ודורשין בעניינו של יום. הלכות פסח בפסח, הלכות עצרת בעצרת, הלכות חג בחג...

"כלומר, מדובר כבר בתקנה עתיקה של משה רבינו ע"ה, הוא זה שבעצם ייסד והמציא את ענין השיעורים לכלל ישראל. הוא זה שהמציא את המושג הזה של שיעורים ודרשות כבר בחלוקת השרי עשרות מאות ואלפים, ואנו, כבני דת משה, מנסים להמשיך בדרכו.

"אבל גם עצם העניין, הרי השיעור הוא הדרך המעולה להעביר את דברי הרב אל המון העם, אל המבקשים לשמוע. ומה יכול להיות נכון וטוב יותר מאשר שהרב בעצמו יורה דרך לרבים, בפרט לאור הנחיצות הגדולה שיש בזה בדור הזה".

תגלית של צימאון

וכך החלו הדברים להתגלגל. מודעות בולטות הודבקו בריכוזי אנ"ש בירושלים, ובהן מודעה רבא לאורייתא, אודות השיעורים העומדים להתקיים לכל דכפין בבית המדרש השוכן במרכז העורקים בירושלים, קרוב לכל דורש: בית המדרש באבוב ברחוב חגי בירושלים.

השיעור הראשון נקבע, למרבה ההפתעה, לימי שישי בשעות אחר הצהריים, שעה לא פשוטה עבור המון העם, אבל זה מה שהיה באפשרות המארגנים.

רבנים ומורי צדק שונים החלו אז מוסרים את השיעורים בהלכות שבת, סימן אחרי סימן, סעיף אחרי סעיף, תוך כדי התייחסות לכל פרטי הדינים הלכה למעשה.

"האמת", אומר לנו רבי קלמן בשיחתנו, "הופתענו מאוד מן ההיענות הגדולה שהייתה כבר על השיעורים הראשונים. המיזם הכל בתנופה אדירה, כשלמעלה משמונים יהודים באו בשעות הלא פשוטות הללו של ערב שבת. אבל הדבר רק העיד בפנינו עד כמה הדבר היה בגדר חובת השעה.

"ייסוד השיעור", ממשיך הרב, "עד כמה שהדבר נשמע היום קל ופשוט, באותו זמן מדובר היה במשהו שהציבור לא הכיר כל כך. הציבור הכיר אולי שיעורים בישיבות, ובבתי כנסיות שיעורי גמרא, אבל שיעורים מיוחדים וקבועים להלכה – זה היה חידוש גדול. והחידוש הזה הצליח ואף הוכיח כי יש כאן מקום גדול להתגדר בו, ולפתח את היוזמה הזו עוד ועוד".

מתברר אפוא שהתפרצו כאן לדלת פתוחה. הציבור כמה לשיעורי הלכה מסודרים, ישבו ושמעו וחלקם רשמו אינספור הלכות חשובות שהלומד בספר אינו מגיע אליהם. רק הרב שמצוי בפרטים ובקי בדינים ומתמצא בהוראות – הוא זה שהוביל אתה שומעים לחידושי דינים בתחומים רבים מאוד.

וזה היה רק ההתחלה.

מרבין בשיעורים...

בתקופה הבאה נפתחו שיעורים נוספים בזה אחר זה. בהלכות שבת החשובות, ביו"ד ח"ב ועוד. בנוסף, דבר בעתו מה טוב, לקראת כל חג נקבעו שיעורים מיוחדים לליבון וסידור ההלכות הנצרכות לאותו חג הלכה למעשה.

באותה שנה, מספר לנו רבי קלמן, עלתה גם היוזמה המהפכנית והאדירה של "שיעורי שובבי"ם". היוזמים הגיעו להחלטה, להקדיש את ימי השובבי"ם - שעל פי הספרים הקדושים ורזי הנסתר - מדובר בתקופה שמסוגלת מאוד לתיקון עניינים שבקדושה - ללימוד ההלכות דיו"ד ח"ב.

בסדרת שיעורים שבועיים, למשך ששת או שמונת השבועות הללו, היו מקיפים את ההלכות הנצרכות והחשובות, ומאות אברכים גילו שנים ארוכות לאחר נישואיהן כמה הדבר הוא נחוץ ונצרך להם.

דווקא השיעורים הללו, פרצו דרך והפכו להיות נחלת הכלל הגדול. כיום, מתקיימים מאות ואלפי שיעורים בימי השובבי"ם בכל רחבי הארץ, ואפילו בחו"ל ישנם המוני שיעורים מן הסוג הזה, כשמעטים יודעים שהדבר הגדול הזה החל כאן בבאבוב, ביוזמה של מספר יהודים שלב טהור ובוער להם.

אם היום, ימי השובבי"ם מזוהים אצל רבים באופן טבעי כשבועות השיעורים הללו – הרי שהדבר הזה החל במיזם השיעורים עליו אנו מדברים.

מה שמוכיח אולי, שאין דבר העומד בפני הרצון, ואין גבל ליכולת של בודדים לחולל מהפכות עצומות לטוב ולמוטב...

הרבנים הדולים והמשקים

מוסרי השיעורים הם רבים, רבנים חשובים בקהילות אנשי שלומנו. מרביתם משמשים כמורי הוראה דעדתינו, והם אלו המעבירים לשומעים החשובים את דבר השם זו הלכה.

"מדי תחילת זמן", מגולל רבי קלמן, "כאשר סדרת שיעורים מתחדשת, נקרא לשיעור הפתיחה - אחד מן הרבנים החשובים. ביניהם כיבדו אותנו בהגעתם למסירת שיעור ראשון: גאב"ד דעדתינו הגאון רבי משה אריה פריינד זצוק"ל; דומ"ץ דעדתינו הגאון רבי משה הלברשטאם זצוק"ל; חבר הביד"ץ הגאון רבי מאיר בראנדסדארפער זצוק"ל.

"אגב", נזכר רבי קלמן, "הגאון רבי מאיר בראנדסדארפער זצוק"ל היה מוסר בנוסף לשיעורים המזדמנים והשיעורים בערבי החגים בענייני החג – למשך תקופה ארוכה, שיעור מקיף על סדר השולחן ערוך, מדי יום שלישי. השיעור הזה אסף את כל חורשי ידיעות ההלכה על בוריה.

"מרנא הגאב"ד בעל המנחת יצחק זי"ע הגיע כמה פעמים להשתתף בסיומי הסדרים של השיעור הזה, רק בכדי לחזק ולעודד את קיום השיעור החשוב, כפי שעשה בהזדמנויות רבות, כאשר הראה כי קיום והאדרת השיעורים הללו היא בנפשו ממש.

"ולהבדיל בין החיים לחיי החיים, זוכים מאות השומעים לשמוע גם שיעורי קודש מפיות רבותינו שליט"א שמסרו ועודם מוסרים מדי פעם בפעם. ביניהם רבינו הראב"ד הגאון רבי משה שטרנבוך שליט"א; חבר הבד"ץ הגאון רבי אברהם יצחק אולמן שליט"א, ועוד ועוד...

"גם רבינו הגדול מרן הגאב"ד, שבדרך אגב - הוא דודי", מציין רבי קלמן, "הגיע פעם, עוד לפני שהוכתר לגאב"ד, למסור שיעור בבית המדרש הגדול הזה..."

סדרי מוסר

סניף מפואר לפעילות הענפה הזו – הם שיעורי המוסר, שגם כן נמסרים שם בהזדמנויות מגוונות. שכן אין לך תורה בלא דרך ארץ, שהיא קדמה לתורה, והיא בעצם הכלי לקבלת התורה, כדברי רבותינו.

כאשר אנו מתעניינים אצל רבי קלמן, מתי החלו לעסוק גם בדרשות מוסר ומדוע, התשובה היא זהה לתשובה שקיבלנו בקשר לשיעורים בכלל. היה חסר גדול בשיעורי מוסר, אולי אף יותר מאשר שיעורי הלכה. שכן אם תלמיד הישיבה יושב בשיחתו של המשגיח פעם או פעמיים או יותר בשבוע, הרי שהאברך המצוי - כמעט ואינו מגיע לזה. מתי יוצא לו לשבת בשיחת מוסר ישיבתית? ומי מדבר לפני החגים, בהם הוא טרוד עד מעל ראשו מכדי לפתוח בעצמו ספר מוסר ולקרוא בו בשפתיים דולקות.

"את הצורך הזה בדיוק", אומר רבי קלמן, "ביקשנו למלא, וכפי שהתרחש בשיעורים הרגילים – התרחש גם כאן. השיעור הראשון כבר הצביע על ההצלחה הגדולה. המוני המשתתפים בעצם אמרו כי יש חסר ויש רצון לעוד.

"ומאז החלו דרשות המוסר להתקיים בקביעות, כשלפני שיעור ההלכה המרכזי – התקיים שיעור מוסר קבוע מפי רבי יצחק משה ארלנגר שליט"א, בו למדו על הסדר ספרי מוסר ומחשבה יהודית. וכן התקיימו עוד שיעורי מוסר קבועים בשלל נושאים וספרים וזמנים.

"גם בערבי החגים, לצד שיעורי ההלכה, התקיימו גם שיחות קודש ברבדים הפנימיים של המועדים.

"את השיחות הללו מסרו מיטב המגידים והדרשנים, בהם הרה"צ רבי שלמה זלמן בריזל זצ"ל, הצדיק רבי שמשון דוד פינקוס זצ"ל ועוד, ולהבחל"ח מסרו גם משרף אש קדשם רבי חזקיהו אלכסנדר סנדר (בן יהודית) ארלנגר שליט"א לרפו"ש במהרה, וכן המגיד הנודע רבי מיכל זילבר שליט"א, והמשגיח הצדיק רבי דן סגל שליט"א, ועוד רבים שמבעירים מכבשונם את ליבות ישראל מזמן לזמן.

"הייתה תקופה", מספר רבי קלמן, "שרבי סנדר (ארלנגר) ורבי שמשון (פינקוס) היו מוסרים שיעור קבוע אחת לשבוע. הם היו מוסרים, שניהם, בספר היקר "סידורו של שבת" לרה"ק רבי חיים מטשארנוביץ זי"ע, שם היו מעבירים אל השומעים מעט מחשיבות ויקרת הזמן של השבת. כפי שכותב בעל הסידורו של שבת עצמו בהקדמתו "...כל השומע לעצתי, הנה זאת המנוחה להתנהג בסידורו של שבת בדרישה וחקירה כמבואר בחיבור הלז ירוץ אל המערכה. ואז יהיה לבם נכון ובטוח בה' שיעמוד להם זכות השבת בגודל אורו שיופיע עליהם ותתענג בדשן נפשם להניח ברכה..."

אישו של הרב פינקוס בירושלים

וכאשר הזכרנו את שמו של הצדיק רבי שמשון פינקוס זצוק"ל, מי שהיה מגדולי בעלי המוסר, המעוררים, השופרות החוצבים שקמו לעם היהודי בדור האחרון, אי אפשר שלא להתעכב מעט על דמותו הגדולה ועל זיקתו המיוחדת לשיעורי המוסר בירושלים.

היה הוא, רבי שמשון, קול שניסר בחללו של עולם, כשדבריו הנוקבים שעלו ובאו משכוני גוואי של לבו הבוער בלבת אש אל בורא העולם, וטלטל את שומעיו טלטלה עזה שבאה להעירם מתרדמת החיים השוטפים.

לא בכדי נותר ממנו רושם עז כל כך על כל יהודי מבקש את השם, ודבריו זיכרונותיו מתבדרין בעשרות הספרים שנכתבו עוד בחייו ולאחר מותו בכל בית מדרש מצוי ובית יהודי מבקש.

רבי שמשון היה לוחם אמתי נגד הרדידות, נגד הפשטנות, נגד 'זרימת החיים'. הוא עורר תדיר למחשבה מתמדת. להתבוננות בכל פרט. בדרשותיו הדגיש הרב פינקוס את חשיבות הרגשת הקרבה לקב"ה באופן תמידי, ומשמעות המעשה, ולו הקטן ביותר – לשנים רבות וארוכות.

הוא הזהיר כסדר מחשיפה, אפילו קצרה, לעולם החופשי, וזיהה, עוד בזמנו (לפני כעשרים שנים ומעלה) את הסכנות הנוראות שהטכנולוגיה המתפתחת מטמינה בחובה, והתריע מפניה באש קודש.

ודווקא דבריו הלוהבים שיצאו מלב ער ובוער למען כבוד שמים, נכנסו עמוק אל הלבבות, והוא אכן הצליח להפיח רוח חדשה של חיים יוקדים אצל רבים רבים.

אולם, היותו של רבי שמשון מתגורר ביישוב אופקים שבדרום הארץ, שם כיהן כרב למעלה מעשרים שנים (עד שנהרג לדאבון כל לב בתאונת דרכים קטלנית, בגיל נ"ו שנים בלבד, יחד עם רעייתו ובתו בערבי פסחים, יום י"ב לחודש ניסן ה'תשס"א), באופן טבעי, מנע את פרסום שמו בקרב אנשי ירושלים של מעלה, בפרט בימים בהם עדיין לא היו הנסיעות פשוטות והנגישות באופן כללי הייתה מסורבלת עד מאוד.

אבל כאשר נקרא למסור שיעור מוסר בבית המדרש באבוב בירושלים, נאות על אתר. שכן זו הייתה דרכו, להגיע לכל מקום אשר יזמינוהו, ללא תשלום וללא חשבונות קטנים.

והוא הגיע, ובני ירושלים ששמעו את דבריו, שנחצבו היישר מבית המדרש דבריסק שם למד ומשם ינק את עוז רוחו הגדולה, ונשבו בקסם דבריו הנוקבים היוצאים מן הלב.

וכך הפך היהודי האמריקאי הבלתי מוכר, לדמות של יהודי בעל שם ובעל נפש, שסחף אחריו רבים בלהט אש הקודש שבערה בקרבו כשלהבת שאינה יודעת מנוחה.

בהמשך, כאמור, החל במסירת שיעור קבוע מדי שבוע בבית המדרש הזה בירושלים, בספר סידורו של שבת. כך זכו השומעים לקבל מדמות מיוחדת זו – מנות גדושות של אהבה ויראה וחיות בעבודת השם.

פירות מתוקים

חזקה על פעילות למען כבוד התורה ועבור כבוד שמים, שהיא פועלת גדולות ונצורות. בפרט דבר גדול כל כך, שדם ונפש וכוחות ומסירות נפש מושקעים בו, מובטח שדברים טובים ייצאו ממנו.

ואכן, אין כל ספק כי ייסוד העניין הגדול הזה של השיעורים לרבים – הביאה עמה הרבה מאוד ברכה כללית ופרטית. וזה בדיוק מה שאנו מבקשים לשמוע מרבי קלמן לסיום הדברים.

"רבינו בעל המנחת יצחק", אומר לנו רבי קלמן, תוך שהוא מוריד מעצמו כהרגלו – את הילת הכבוד והתהילה, "מאוד מאוד חיזק את השיעורים הללו. כמה וכמה פעמים הזכיר בדרשות שבת הגדול שלו אודות השיעורים הללו המתקיימים בקביעות בבית המדרש דבאבוב, ולא חסך מילים אודות החשיבות הנעלה שיש בעצם ההשתתפות בהם. ואם כך העיד רבינו הגדול בעצמו, מי אנו?...

"אבל בפועל כבר יצאו המוני דברים טובים מאוד ממפעלי השיעורים הללו. כרכים שלמים של הספרים החשובים "קנה בשם" של הגאון רבי מאיר בראנדסדורפער זי"ע, נכתב במהלך השיעורים הללו, ביניהם הספרים הנפלאים והערוכים על יו"ד ח"ב, שנכתבו על ידי תלמידו המובהק הרה"ג רבי מאיר סירוטה זצ"ל. ועוד ספרים וחיבורים רבים וחשובים אחרים שאין ביכולתינו למנותם כי רבים הם...

"אבל מעבר לזה", מוסיף רבי קלמן ומציין "הרי השיעורים הללו פתחו את הצוהר לרבים מאוד שצועדים בדרך הזו, ומקיימים שיעורים קבועים בשלל עניינים וזמנים. שיעורי חול המועד שכיום מצויים בכל כך הרבה בתי מדרשות בארץ, ומי יודע מה חלק השיעורים הללו בהם. ושיעורי יו"ד ח"ב שהחלו בעצם, כאמור, כאן בביהמ"ד ונפוצו ב"ה לכל רוחות העולם היהודי עד שכיום תמצא כי מתקיימים מאות ואלפי שיעורים מדי שבוע בשבועות השובבי"ם בעניינים החשובים.

"כך גם", ממשיך הרב ומסכם, "ישנה תנופת שיעורים עצומה ומבורכת בבית המדרש בשכונת ברכת הרמ"א בבית שמש, שם גם כן מעתיקים את העניין הברוך הזה, ועוד בשלל ערים ומקומות בארץ ובעולם כולו, כן ירבה וכן יפרוץ בעזרת השם"...

•

והאמת היא, בסופו של דבר, שהשאלה היא לא לגמרי הוגנת, מכיוון שהפירות הם רבים מכדי שיהיה אפשר לסקור ולסכם אותן. שכן מי יוכל לדעת כמה שיעורים נפתחו בעקבות ההצלחה הזו? מי ימנה את האנשים הטובים שראו דבר טוב והעתיקו אותו לבית מדרש אחר? ומי יספר אם משם זה התגלגל הלאה והלאה? מכל שיעור יחיד הרי יכול לצאת אינסוף תורה!

ובכלל, עצם המטרה, שיהודי אחד בלבד - יידע להיזהר שלא להיכשל בדבר הלכה אחת, הרי היה זה שכר עצום! ולו רק יעביר אותו יהודי את השמועה הזו לידיד שיהנה ממנו גם הוא, טופח על מנת להטפיח, ונמצאת מרבה תורה בישראל באופן שבלתי אפשרי לדעת את ההיקף.

מה שנותר לנו הוא רק לקנא קנאת סופרים נוקבת ועצומה בזכויות העצומות שכל העושים והעוסקים בדבר צוברים עוד ועוד, ועל ד' האמות של ההלכה שהורחבו לאין גבול ושיעור... אשרי חלקם וגורלם.